Tänasel rahvusvahelisel emakeelepäeval algavad eestikeelses Vikipeedias taas kaks kuud vältavad tõlketalgud. Juba kuuendat aastat järjest toimuvate talgute eesmärk on täiendada ja täiustada koolide ja ülikoolide õppetöös kasutatavat ning üldharivat materjali eestikeelses võrguentsüklopeedias ning väärtustada tarbetekstide tõlkijate tööd.
Talgutel saavad osaleda kõik soovijad, vajalik on registreerimine Vikipeedia kasutajaks. Juhised registreerumiseks ja tõlkimiseks on kirjas tõlketalgute lehel Vikipeedias.
"Ilma tõlkimiseta ei ole Vikipeedia tegemine võimalik: artiklid on teadmiste tõlked, olenemata sellest, mis keeles need enne eestikeelsesse Vikipeediasse jõudmist on kirja pandud," ütles talgute žürii esimees, Tallinna Ülikooli filosoofiaõppejõud, tõlkija ja vikipedist Andres Luure.
Tõlketalgud korraldavad Euroopa Komisjoni esindus Eestis, Tallinna Ülikooli Kirjastus ning MTÜ Wikimedia Eesti. Peaauhinnaks parimale talgulisele on Euroopa Komisjoni esindus Eestis välja pannud 1000-eurose reisitšeki sõiduks vabalt valitud sihtkohta. Lisaks 1000-eurosele peaauhinnale kingitakse tublimatele talgulistele raamatupoe kinkekaarte ja teaduskirjandust Tallinna Ülikooli Kirjastuselt. Wikimedia Eesti annab auhindu ka uutele kaastöötajatele, kes pole varem Vikipeediasse artikleid kirjutanud.
Tõlketöö toimub kuni 21. aprillini, auhinnad antakse üle juunis Euroopa Liidu Majas toimuval tõlketalgute pidulikul lõpetamisel.
Žüriisse kuuluvad Tallinna Ülikooli Humanitaarteaduste Instituudi filosoofia lektor Andres Luure, Tallinna Ülikooli Kirjastuse peatoimetaja Rebekka Lotman, Tallinna Ülikooli kirjaliku tõlke lektor Marju Taukar, Tartu Ülikooli inglise filoloogia ja kirjaliku tõlke lektor Ilmar Anvelt, staažikas toimetaja Valli Voor, Euroopa Komisjoni Eesti esinduse keelenõustaja Jana Laurend, Euroopa Komisjoni tõlkija Rita Niineste ning MTÜ Wikimedia Eesti juhatuse liige Teele Vaalma.
Toimetaja: Merilin Pärli